ToekomsVenster: Depressie is ŉ verontrustende siektehttps://rak2.spens.co.za/radio/2016/329.mp3 all-free-download.com Psalm 88:6 – “Dit is asof ek al tussen die dooies is, tussen dié wat gesneuwel het en in hulle grafte lê, dié aan wie U nie meer dink nie en van wie U U hand teruggetrek het.” Depressie is ŉ verontrustende siekte. Dis lewensbedreigend as aandag nie daaraan gegee word nie. Die alleenheid wat met depressie gepaard gaan is dodelik. Dis ŉ emosionele doodsbelewing. Net die persoon wat dit beleef of al beleef het, weet wat dit behels. Dis moeilik vir die happy-go-luckys onder ons om daarmee te identifiseer. Eenvoudige resepmatige oplossings word aangebied en die sieke word summier tot bekering en dankbaarheid opgeroep. Mense wat dié pad nie stap nie, moet eerder dankbaar wees dat die ervaring hulle gespaar bly. Die digter vat dit mooi saam: “dis asof ek al tussen die dooies is”. Aan die ander kant moet die persoon wat hierdie hartseer pad moet aandurf, moed hou. Die son kom weer op. Onverstaanbaar maar waar. Terapie, begrip, ondersteuning, soms medikasie en rus kan baie bydra om weer op koers te kom. Moet egter nooit vrede maak met jou depressie nie. Bly gryp na God se nuwe dag.